Návrh VYKONÁVACIE ROZHODNUTIE RADY ktorým sa mení rozhodnutie 2007/441/ES, ktorým sa Talianskej republike udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty /* COM/2013/0610 final - 2013/0298 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada konajúc jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo vyhýbaniu sa daňovej povinnosti. Talianska republika požiadala listom, ktorý Komisia zaevidovala 2. apríla 2013, o povolenie naďalej uplatňovať odchyľujúce sa opatrenie týkajúce sa práva na odpočet DPH pri určitých druhoch dopravných prostriedkov. V súlade s článkom 395 ods. 2 smernice 2006/112/ES Komisia informovala ostatné členské štáty o tejto žiadosti Talianskej republiky listom z 10. júna 2013. Listom zo 14. júna 2013 Komisia oznámila Talianskej republike, že má všetky informácie potrebné na posúdenie žiadosti. Všeobecný kontext V článkoch 168 a 168a smernice o DPH sa stanovuje, že zdaniteľná osoba má právo na odpočet DPH účtovanej na nákupy tovaru a služieb, ktoré sú použité na účely jej zdaniteľných transakcií. V článku 26 ods. 1 písm. a) smernice o DPH sa zároveň stanovuje, že použitie tovaru, ktorý je súčasťou majetku podniku, na súkromné účely sa má považovať za poskytovanie služieb za protihodnotu, ak je DPH za príslušný tovar úplne alebo čiastočne odpočítateľná. Týmto systémom sa v dôsledku toho zabezpečí, že konečná spotreba je zdanená, keď bola príslušná DPH na vstupe pôvodne odpočítaná. V súvislosti s motorovými vozidlami je niekedy pre zdaniteľné osoby ťažké a náročné zistiť a zaevidovať rozdiel medzi použitím na účely podnikania a použitím na súkromné účely a pre daňové úrady je zase ťažké a náročné overiť skutočné oddelenie týchto použití. Platí to aj v prípade, keby Taliansko využilo možnosť stanovenú v článku 168a ods. 2 smernice o DPH obmedziť odpočet na výdavky spojené s firemnými vozidlami úmerne ku skutočnému používaniu zdaniteľnou osobou na účely podnikania. Okrem toho vzhľadom na počet vozidiel, ktoré sa používajú na oba účely, by mohli vznikať značné daňové úniky. S cieľom zjednodušiť výber DPH a bojovať proti daňovým únikom Talianska republika požiadala Radu v roku 2007 o individuálnu odchýlku, ktorá by jej umožnila obmedziť do 31. decembra 2010 právo na odpočet na 40 % v prípade cestných motorových vozidiel (iných ako poľnohospodárske a lesné traktory, bežne používaných na cestnú prepravu osôb alebo tovaru, s maximálnou povolenou nosnosťou nepresahujúcou 3500 kg a najviac ôsmimi sedadlami okrem sedadla pre vodiča), a získala ju[1]. Treba však zdôrazniť, že určité kategórie vozidiel boli z tohto obmedzenia výslovne vylúčené, ako napríklad vozidlá, ktoré patria do prevádzkového inventára, vozidlá, ktoré sú určené na výučbu jazdy v autoškolách, vozidlá, ktoré sú požívané na prenájom alebo leasing, a vozidlá, ktoré využívajú obchodní zástupcovia a taxislužby. Podniky by boli zároveň oslobodené od povinnosti zúčtovať daň spojenú s používaním na súkromné účely. Rozhodnutím Rady 2010/748/EÚ[2] z 29. novembra 2010 bola platnosť tohto rozhodnutia predĺžená do 31. decembra 2013. Talianska republika predložila v súlade s článkom 6 uvedeného rozhodnutia správu týkajúcu sa uplatňovania daného rozhodnutia, ktorá obsahovala aj preskúmanie percentuálneho pomeru daného obmedzenia. Z informácií, ktoré Talianska republika poskytla v uvedenej správe, vyplýva, že predovšetkým z dôvodu veľmi veľkého počtu malých podnikov v Talianskej republike by obmedzenie na 40 % stále zodpovedalo súčasnej situácii a bolo by teda primerané. Každé predĺženie uplatňovania odchýlky by však malo byť dočasné tak, aby sa dalo posúdiť, či sú podmienky, na ktorých sa odchýlka zakladá, naďalej platné. Preto sa navrhuje predĺžiť platnosť odchýlky do konca roka 2016 a požiadať Taliansku republiku, aby v prípade žiadosti o prípadné ďalšie predĺženie po roku 2013 predložila novú správu. Platnosť rozhodnutia by v každom prípade uplynula vtedy, ak pravidlá EÚ upravujúce obmedzenia práva na odpočet dane v tejto oblasti nadobudnú účinnosť pred uvedeným termínom. Existujúce ustanovenia v oblasti návrhu V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Kým sa tak nestane, členské štáty majú právomoc zachovať výnimky, ktoré platili 1. januára 1979. Preto existuje celá rada ustanovení „status quo“, ktorými sa obmedzuje právo na odpočet v súvislosti s motorovými vozidlami. Podobné obmedzenia odpočtu sa navyše priznali aj iným členským štátom na základe článku 395 smernice o DPH. V roku 2004 Komisia vypracovala návrh[3], v ktorom sa uvádzajú pravidlá o tom, na ktoré druhy výdavkov sa môže vzťahovať obmedzenie práva na odpočet, Rada však zatiaľ nedospela k dohode o danom návrhu. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Neuplatňuje sa. Získavanie a využívanie expertízy Externá expertíza nebola potrebná. Posúdenie vplyvu Keďže cieľom návrhu je zabrániť daňovým únikom súvisiacim s DPH a zjednodušiť postup pri výmere dane, má priaznivý vplyv. Vzhľadom na úzky rozsah pôsobnosti danej odchýlky a na jej dočasné uplatňovanie bude vplyv v každom prípade obmedzený. 3. PRÁVNE PRVKY NÁVRHU Zhrnutie navrhovaného opatrenia Povolenie pre Taliansku republiku naďalej uplatňovať opatrenie odchyľujúce sa od smernice o DPH, ktorým sa obmedzí právo zdaniteľných osôb odpočítať DPH z výdavkov súvisiacich s cestnými motorovými vozidlami na 40 % vtedy, keď sa vozidlo nepoužíva výlučne na účely podnikania. Ak bolo právo na odpočet obmedzené, zdaniteľná osoba je oslobodená od povinnosti zúčtovať DPH pri používaní vozidla na súkromné účely. Ku každej prípadnej žiadosti o predĺženie platnosti tohto opatrenia by sa mala priložiť správa o uplatňovaní danej odchýlky. Právny základ Článok 395 smernice o DPH 2006/112/ES z 28. novembra 2006 o spoločnom systéme dane z pridanej hodnoty. 4. VPLYV NA ROZPOČET Tento návrh nemá žiadny vplyv na rozpočet Únie. 5. NEPOVINNÉ PRVKY Doložka o preskúmaní/revízii/ukončení platnosti Návrh zahŕňa doložku o preskúmaní a doložku o ukončení platnosti. 2013/0298 (NLE) Návrh VYKONÁVACIE ROZHODNUTIE RADY ktorým sa mení rozhodnutie 2007/441/ES, ktorým sa Talianskej republike udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[4], a najmä na jej článok 395 ods. 1, so zreteľom na návrh Európskej komisie, keďže: (1) V liste, ktorý Komisia zaevidovala 2. apríla 2013, Taliansko požiadalo o povolenie predĺžiť platnosť opatrenia odchyľujúceho sa od článku 26 ods. 1 písm. a) a článku 168 smernice 2006/112/ES, aby mohlo naďalej uplatňovať obmedzenie práva na odpočet pri výdavkoch týkajúcich sa určitých cestných motorových vozidiel, ktoré sa nepoužívajú výlučne na obchodné účely. (2) Komisia o žiadosti Talianska informovala ostatné členské štáty listom z 10. júna 2013. Listom zo 14. júna 2013 Komisia oznámila Taliansku, že má všetky informácie potrebné na posúdenie tejto žiadosti. (3) Rozhodnutím Rady 2007/441/ES z 18. júna 2007[5], ktorým sa Talianskej republike udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty, sa Taliansku povoľuje obmedziť právo na odpočet dane z pridanej hodnoty (DPH) účtovanej na výdavky súvisiace s cestnými motorovými vozidlami, ktoré sa nepoužívajú výlučne na obchodné účely, na 40 %. V rozhodnutí 2007/441/ES sa takisto stanovuje, že používanie vozidiel, na ktoré sa vzťahuje obmedzenie práva na odpočet na základe daného rozhodnutia, na súkromné účely, sa nemá považovať za poskytovanie služieb za protihodnotu. Rozhodnutie 2007/441/ES obsahuje vymedzenie pojmov vozidlá a výdavky, ktoré patria do rozsahu pôsobnosti daného rozhodnutia, a zoznam vozidiel, ktoré boli výslovne vylúčené z jeho pôsobnosti. Rozhodnutie 2007/441/ES bolo zmenené rozhodnutím Rady 2010/748/ES z 29. novembra 2010[6], pričom dátum uplynutia platnosti sa stanovil na 31. december 2013. (4) Taliansko v súlade s článkom 6 rozhodnutia Rady 2007/441/ES, zmenenom rozhodnutím Rady 2010/748/ES, predložilo Komisii správu za dva prvé roky uplatňovania daného rozhodnutia, ktorá zahŕňa aj preskúmanie percentuálneho pomeru obmedzenia. Z údajov, ktoré Taliansko poskytlo, vyplýva, že obmedzenie práva na odpočet na 40 % stále zodpovedá súčasnej situácii, pokiaľ ide o pomer používania príslušných vozidiel na obchodné a na neobchodné účely. Taliansku by sa preto malo povoliť uplatňovanie tohto opatrenia na ďalšie obmedzené obdobie do 31. decembra 2016. (5) Ak by Taliansko požiadalo o ďalšie predĺženie platnosti opatrenia po roku 2016, malo by Komisii spolu so žiadosťou o predĺženie platnosti predložiť do 1. apríla 2016 novú správu. (6) Komisia prijala 29. októbra 2004 návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty[7]. Platnosť odchyľujúcich sa opatrení stanovených v tomto rozhodnutí by mala uplynúť dňom nadobudnutia účinnosti takejto smernice o zmene, ak ten dátum nastane skôr ako dátum uplynutia platnosti stanovený v tomto rozhodnutí. (7) Odchýlka nemá žiadny vplyv na vlastné zdroje Únie pochádzajúce z dane z pridanej hodnoty. (8) Rozhodnutie 2007/441/ES by sa preto malo zodpovedajúcim spôsobom zmeniť, PRIJALA TOTO ROZHODNUTIE: Článok 1 Rozhodnutie 2007/441/ES sa mení takto: 1. Článok 6 sa nahrádza takto: „Článok 6 Žiadosť o predĺženie platnosti opatrení stanovených v tomto rozhodnutí sa Komisii predloží do 1. apríla 2016. K žiadosti o predĺženie daných opatrení sa priloží správa, ktorá bude obsahovať aj preskúmanie percentuálneho pomeru uplatňovaného na obmedzenie práva na odpočet DPH účtovanej na výdavky súvisiace s cestnými motorovými vozidlami, ktoré sa nepoužívajú výlučne na obchodné účely.“ 2. Článok 7 sa nahrádza takto: „Článok 7 Platnosť tohto rozhodnutia uplynie dátumom nadobudnutia účinnosti pravidiel Únie o určení výdavkov súvisiacich s cestnými motorovými vozidlami, ktoré nie sú oprávnené na úplný odpočet dane z pridanej hodnoty, najneskôr však 31. decembra 2016.“ Článok 2 Toto rozhodnutie nadobúda účinnosť dňom jeho oznámenia. Toto rozhodnutie sa uplatňuje od 1. januára 2014. Článok 3 Toto rozhodnutie je určené Talianskej republike. V Bruseli Za Radu predseda [1] Rozhodnutie Rady 2007/441/ES z 18. júna 2007, ktorým sa Talianskej republike udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 165, 27.6.2007, s. 33). [2] Ú. v. EÚ L 318, 4.12.2010, s. 45 – 46. [3] KOM(2004) 728 v konečnom znení (Ú. v. EÚ C 24, 29.1.2005, s. 10). [4] Ú. v. EÚ L 347, 11.12.2006, s. 1. [5] Ú. v. EÚ L 165, 27.6.2007, s. 33. [6] Ú. v. EÚ L 318, 4.12.2010, s. 45 – 46. [7] KOM(2004) 728 v konečnom znení (Ú. v. EÚ C 24, 29.1.2005, s. 10).